Title: Pokyny k splneniu úloh rozpočtového roku 2000
Author: HanckovaM
Last saved by: spano
Company: ise

Predkladacia správa

	Ministerstvo obrany SR predkladá na rokovanie vlády SR iniciatívny materiál  „Návrh na súhlas s presunom finančných prostriedkov medzi programami v roku 2003 v zmysle § 10 zákona NR SR č. 303/1995 Z. z. o rozpočtových pravidlách v znení neskorších predpisov“ na zabezpečenie vyplácania platových náležitostí profesionálnych vojakov a zamestnancov rezortu ministerstva obrany do konca roku 2003.

Na základe mzdovej inventúry v kategórii miezd, platov, služobných príjmov a OOV bola vykonaná analýza potreby platových prostriedkov pre zabezpečenie výplaty peňažných náležitostí profesionálnych vojakov a zamestnancov rezortu ministerstva obrany po jednotlivých programoch. 

Výsledky uvedenej analýzy ukázali, že v nadväznosti na upresnenú potrebu prostriedkov na zabezpečenie financovania mierových misií v roku 2003, stav plnenia úloh profesionalizácie, priebehu redukcie vojenského a civilného personálu s výhľadom do konca roku 2003 a taktiež na zabezpečenie splnenia úloh Vojenského obranného spravodajstva (pokračujúci proces doplňovania počtov príslušníkov Vojenského obranného spravodajstva, ktoré vyplynulo zo zákona č. 241/2001 Z. z. o ochrane utajovaných skutočností a o zmene a doplnení niektorých zákonov) je potrebné vykonať v rámci stanoveného záväzného ukazovateľa na mzdy, platy, služobné príjmy a OOV pre rozpočtovú kapitolu Ministerstva obrany Slovenskej republiky na rok 2003 presuny rozpočtových prostriedkov medzi jednotlivými programami.

Navrhované presuny platových prostriedkov nebudú mať vplyv na zmenu záväzného ukazovateľa štátneho rozpočtu rozpočtovej kapitoly MO SR v kategórii 610 – mzdy, platy, služobné príjmy a OOV ani na zmenu ďalších záväzných ukazovateľov.

Predkladaný návrh nemá dopad na štátny rozpočet, zamestnanosť a na stav životného prostredia. Taktiež nemá dopad na realizáciu Dlhodobého plánu štruktúry a rozvoja ozbrojených síl Slovenskej republiky – Model 2010. 

Materiál je predkladaný v súlade s § 10, ods. 10 zákona NR SR č. 303/1995 Z. z. o rozpočtových pravidlách v znení neskorších predpisov po predchádzajúcom súhlase Ministerstva financií Slovenskej republiky.

Keďže materiál nie je legislatívnej a koncepčnej povahy nebol v súlade s čl. 10, bod 6 Smernice na prípravu a predkladanie materiálov na rokovanie vlády SR (uznesenie vlády SR č. 512 z 13. 6. 2001) predmetom pripomienkového konania.